Helikopter stort in VaaldamDie toneel waar ‘n helikopter in die Vaaldam neergestort het. (Foto: netcare911) Een persoon is dood en nog een vermis nadat ŉ helikopter Vrydag in die Vaaldam neergestort het. Volgens Shawn Herbst, woordvoerder van Netcare 911, het paramedici 18:00 gereageer op ŉ noodoproep oor ŉ helikopterongeluk by Vaal Marina, ŉ dorp in Gauteng. “ŉ Robinson R44-helikopter met twee insittendes het in die dam neergestort sowat 200 m van die oewer af,” het Herbst Vrydagaand gesê. “Polisieduikers het ongelukkig die een insittende dood in die dam gekry en hom na die oewer gebring.” Volgens Herbst soek noodreddingswerkers nog na die ander insittende, maar daar word sterk vermoed dat dié ook noodlottige beserings opgedoen het.